ข้อบัญญัติองค์การบริหารส่วนตำบลหนองไฮ เรื่อง การลดหย่อนภาษีบำรุงท้องที่ พ.ศ. 2558 
ข้อบัญญัติองค์การบริหารส่วนตำบลหนองไฮ
ข้อบัญญัติองค์การบริหารส่วนตำบลหนองไฮ
เรื่อง
การลดหย่อนภาษีบำรุงท้องที่ พ.ศ. ๒๕๕๘[๑]
 

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ องค์การบริหารส่วนตำบลหนองไฮ
โดยได้รับความเห็นชอบจากสภาองค์การบริหารส่วนตำบลหนองไฮและนายอำเภอเสนางคนิคม จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลหนองไฮ เรื่อง การลดหย่อนภาษีบำรุงท้องที่
พ.ศ. ๒๕๕๘

ข้อ ๒ ข้อบัญญัตินี้ให้ใช้บังคับตั้งแต่วันถัดจากวันที่ได้ประกาศโดยเปิดเผย
ณ สำนักงานองค์การบริหารส่วนตำบลหนองไฮแล้วเจ็ดวัน

ข้อ ๓ บรรดาข้อบังคับ
กฎ ระเบียบ
คำสั่งอื่นใดในส่วนที่ได้ตราไว้ในข้อบัญญัตินี้หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๔ ในข้อบัญญัตินี้
ที่ดิน หมายความว่า
พื้นที่ดินและให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคล ไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ ๕ ให้บุคคลธรรมดาหรือนิติบุคคลซึ่งเป็นเจ้าของที่ดินแปลงเดียวหรือหลายแปลงที่อยู่ในจังหวัดอำนาจเจริญ
ในเขตองค์การบริหารส่วนตำบลหนองไฮและใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตนหรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ตามหลักเกณฑ์ ดังต่อไปนี้
บุคคลธรรมดาหรือนิติบุคคลซึ่งมีที่ดินในพื้นที่เขตองค์การบริหารส่วนตำบลหนองไฮ
ให้ลดหย่อนไม่ต้องเสียภาษีบำรุงท้องที่ได้ไม่เกินสามไร่
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคสอง
การลดหย่อนตามหลักเกณฑ์ในข้อนี้ ให้ได้รับการลดหย่อนสำหรับที่ดินอยู่ในเขตองค์การบริหารส่วนตำบลหนองไฮ
อำเภอเสนางคนิคม จังหวัดอำนาจเจริญ

ข้อ ๖ ให้นายกองค์การบริหารส่วนตำบลหนองไฮมีหน้าที่รักษาการให้เป็นไปตามข้อบัญญัตินี้และให้มีอำนาจออกระเบียบ
คำสั่ง ประกาศ และแต่งตั้งเจ้าหน้าที่เพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๙ กุมภาพันธ์ พ.ศ. ๒๕๕๘
นิวัฒน์
ขัมภะกิจ
นายกองค์การบริหารส่วนตำบลหนองไฮ

















ปริยานุช/ผู้จัดทำ
๒ กันยายน ๒๕๕๘

วิศนี/ผู้ตรวจ
๑๔ กันยายน
๒๕๕๘


[๑] ราชกิจจานุเบกษา
เล่ม ๑๓๒/ตอนพิเศษ ๒๐๑ ง/หน้า ๘๗/๑ กันยายน ๒๕๕๘